B. Bugár, podpredseda NR SR: (2002-06-25):
Ľ. Macháček, poslanec: Ja len chcem vysvetliť, prečo som chcel, aby sa hlasovalo spoločne, lebo to sa týka pozmeňujúcich návrhov, ktoré prerokoval výbor pre hospodárstvo, privatizáciu a podnikanie. A tieto jednotlivé body spoločnej správy na seba nadväzujú, čiže v prípade, že by hlasovanie u jednotlivých bodov nebolo kontinuálne, tak môže dôjsť k omnoho väčšiemu zmätku, ako keď sa bude hlasovať o nich ako o celku. To bolo jediné riešenie, nič viac, nič menej. Takže, pozrite sa, ja tu nebudem usmerňovať hlasovanie, toto je môj návrh. Chcel by som vysvetliť, čo ma k tomu vedie. S pánom ministrom Miklósom sme mali „spoločný rozhovor“ nielen vo výbore, ale aj v kuloároch, kde sme sa snažili nájsť spoločné riešenie na otázku zákona o obaloch. Chcel by som podotknúť, že treba brať do úvahy nielen environmentálne hľadisko, ktorého zástancom v prvom rade je minister Miklós, a takisto chápem aj spoločnú správu, ktorú pripravil gestorský výbor. Je to úplne prirodzené a logické a k tomuto prístupu absolútne nemám žiadne výhrady. Ja som aj v našom výbore argumentoval tým, že treba si uvedomiť, že hospodárstvo Slovenskej republiky je v určitom stave, že sme transformujúca sa ekonomika, ktorá má svoje problémy. A jednoducho v tomto priestore sa hýbeme aj s hospodárskou politikou na jednej strane a s hospodárstvom, či už je to v oblasti výroby alebo v oblasti obchodu. Túto skutočnosť nesmieme opomínať. Pán minister hovoril vo svojom úvodnom slove, že chce rozložiť vplyv cez ekonomický tlak na väčšiu šírku občanov a väčšiu šírku organizácií pri zodpovednosti za vznik a likvidáciu odpadov. Keby sme išli do jednotlivých paragrafovaných znení zákonov tohto zákona, tak by sme ľahko zistili, že sa to jednoducho netýka celej šírky, ale je to jednoducho vybratá len určitá časť. My na jednej strane hovoríme, že odpad vzniká a najviac sa tu diskutovalo o nejakých fľašiach alebo tetrapaku alebo o týchto druhoch obalového materiálu, ale na druhej strane zaväzujeme v jednotlivých paragrafovaných zneniach výrobcov nápojov alebo teda média, ktoré sa do toho dáva, a na druhej strane zaväzujeme obchod, ktorý robí distribúciu. Čiže do tohto smeru smerovali naše pozmeňujúce návrhy, ktoré boli, znova opakujem, prijaté vo výbore pre hospodárstvo, privatizáciu a podnikanie. Ďalej, tiež sa mi páčila veta, ktorú pán minister použil a použil to v súvislosti s ekonomickým tlakom. Treba si uvedomiť, že ekonomický tlak tiež musí mať určitým spôsobom svoje hranice a jednoducho my ako predstavitelia výboru pre hospodárstvo, privatizáciu a podnikanie, kde, nechcem tým povedať, že bol absolútny konsenzus, aj tam boli, povedzme, rôzne názory, ale v konečnom dôsledku sme prijali návrhy, ktoré boli prednesené v pozmeňujúcom návrhu. A jednoducho cez systém hlasovania, tak ako je navrhnutý v spoločnej správe, by tieto pozmeňujúce návrhy boli absolútne zamietnuté. Keď si zoberiem pozmeňujúci návrh, ktorý schválil výbor pre hospodárstvo, privatizáciu a podnikanie, tak v podstate vo všetkých bodoch, či základných alebo aj súvisiacich, ktoré sú legislatívnotechnické nadväznosti, bol zamietnutý, okrem § 6 odsek 2, kde bolo prijaté slovo „primerane“, kde som v našom výbore poukázal na použitie materiálov. Ešte by som chcel povedať jednu vec a tá sa týka zapojenia sa celej škály procesu do likvidácie a výroby odpadov. Hospodárstvo, podnikateľská sféra, občania platia dane v tomto štáte a jednoducho je nemysliteľné, aby sme ďalej zaťažovali a vytvárali prekážky v podnikaní pre podnikateľské subjekty, ktoré zamestnávajú občanov Slovenskej republiky, ktoré vytvárajú hodnoty, ktoré vytvárajú hrubý domáci produkt a ktoré určitým spôsobom cez daňovú povinnosť, či už sú to priame, alebo nepriame dane, odvádzajú svoj príspevok štátnemu rozpočtu a takisto aj štátu. Čiže táto diskusia logicky by mohla byť ďaleko širšia. Ja akceptujem aj to, čo ste povedali, pán minister, že zálohovaním fliaš vlastne zabezpečíte separovaný zber s najmenšími nákladmi, čiže na každú vetu, ktorú ste povedali, alebo na každú vetu, ktorú ja tu teraz poviem, je logicky možné nájsť aj odpoveď, ale ja som vám to na výbore povedal asi dvakrát alebo trikrát. Ja som nič iné od vás nechcel, chcel som len to, aby prišlo k zmierneniu dopadov tvrdosti zákona v takej miere, v akej by bola prijatá podľa vládneho návrhu zákona. Chcel som požiadať, že my sme boli, predstavitelia výboru pre hospodárstvo, privatizáciu a podnikanie, a našou úlohou je vytvárať podmienky pre to, aby zákonné normy, ktoré sa prijímajú v Slovenskej republike, nebránili alebo nekomplikovali či už administratívnou náročnosťou alebo svojimi nariadeniami výkon tej činnosti, ktorou vlastne my sme poverení, aby sme gestorovali, a to je hospodárstvo v Slovenskej republike. Ďakujem pekne.